Diari Oficial de la Generalitat Valenciana


Sumari del DOGV 7265, del 02-05-2014 (2014/3520)

Informació pública de l'Acord de 28 de novembre de 2013, del Ple, sobre aprovació definitiva del Pla d'Acció en Matèria de Contaminació Acústica del terme municipal de Dénia.
------------------------------------------------------------------------------------------------------------------------------------------------------------------------------

### Dades del document

Número de DOGV
:   7265

Data del DOGV
:   02-05-2014

Secció del DOGV
:   V. ANUNCIS - C) ALTRES ASSUMPTES

Número del document
:   2014/3520


Organisme emissor
:   Ajuntament de Dénia

Tipus de document
:   Anunci

Informació pública de l'Acord de 28 de novembre de 2013, del Ple, sobre aprovació definitiva del Pla d'Acció en Matèria de Contaminació Acústica del terme municipal de Dénia.  
 [2014/3520]  
Després que l'Ajuntament aprovara, en la sessió plenària ordinària celebrada el 28 de novembre de 2013, el Pla d'Acció en Matèria de Contaminació Acústica del terme municipal de Dénia, mapa acústic i programa d'actuacions, subscrit en juny de 2012, en compliment de l'acord adoptat, es publica el text íntegre:  
  
  
«Expedient 3690-05/10. Pla d'Acció en Matèria de Contaminació Acústica del terme municipal de Dénia. Mapa acústic i programa d'actuacions: aprovació definitiva.  
Vist que la Comissió Informativa de Planejament, Gestió i Disciplina Urbanística i Medi Ambient, en sessió celebrada el 21 de novembre de 2013, per unanimitat, acorda dictaminar favorablement i elevar al Ple de l'Ajuntament la proposta de resolució continguda en l'informe del tècnic de Medi Ambient, José Antonio Martínez Sanchis, de data 18 de novembre, reproduït a continuació:  
  
«I. Antecedents  
1) L'assumpte del soroll cal analitzar-lo des de la concepció municipal. Per naturalesa, el soroll és un problema eminentment local, per la qual cosa la resposta pública ha de vindre fonamentalment de l'àmbit d'actuació de les administracions municipals. L'evolució experimentada pels països desenvolupats en les últimes dècades, a la vegada que ha contribuït a elevar la qualitat de vida de la ciutadania, ha ocasionat un increment de la contaminació ambiental i, en particular, de la produïda per sorolls i vibracions. El soroll fou reconegut oficialment com a agent contaminant en el Congrés de Medi Ambient organitzat per Nacions Unides en Estocolm l'any 1972, i és considerat a dia d'avui com una forma important de contaminació, que minva la qualitat de vida. Les conseqüències de l'impacte acústic ambiental afecten cada vegada més un major nombre de persones i, en particular, els habitants de les grans ciutats. El soroll representa un problema creixent que es calcula que afecta la salut i la qualitat de vida, com a mínim, del 2 per cent de la població de la Unió Europea. En particular, en la Comunitat Valenciana, els estudis realitzats indiquen l'existència d'uns nivells de soroll per damunt dels límits màxims admissibles per organismes internacionals i per la Unió Europea.  
  
2) Des d'aquesta perspectiva, es fa necessari adoptar no sols mesures correctives contra el soroll i mesures de desenvolupament de programes d'educació ambiental adreçats a conscienciar la ciutadania de la necessitat de minimitzar el soroll per a elevar el nivell de qualitat de vida, sinó, a més a més, de manera fonamental, mesures de planificació que eviten l'existència de nuclis amb un excessiu impacte acústic. En aquest sentit, la Llei 7/2002, de 3 de desembre, de la Generalitat, de Protecció contra la Contaminació Acústica, inclou entre els principis d'actuació pública recollits en l'article 6, l'adopció de mesures per a elaborar i aplicar una planificació racional que tinga com a objectiu l'ordenació acústica del municipi, distingint les àrees que requereixen una especial protecció per la sensibilitat acústica dels usos que en aquestes es desenvolupen, d'aquelles altres que estaran subjectes a una major intensitat sonora per les activitats que desenvolupen.  
3) En matèria acústica és d'aplicació la següent:  
a) Llei 37/2003, de 17 de novembre, del Soroll.  
b) Reial Decret 1513/2005, de 16 de desembre, pel qual es desenvolupa la Llei 37/2003, de 17 de novembre, on fa referència a l'evacuació i gestió del soroll ambiental.  
c) Reial Decret 1367/2007, de 19 d'octubre, pel qual es desenvolupa la Llei 37/2003, de 17 de novembre, on fa referència a zonificació acústica, objectius de qualitat i emissions acústiques.  
d) Llei 7/2002, de 3 de desembre, de la Generalitat Valenciana, de Protecció contra la Contaminació Acústica.  
e) Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.  
f) Decret 104/2006, d'11 de juliol, del Consell de la Generalitat, de planificació i gestió en matèria de contaminació acústica.  
g) Ordenança Municipal Reguladora sobre Prevenció de la Contaminació Acústica de Dénia.  
h) Modificació parcial de l'Ordenança Reguladora sobre Prevenció de la Contaminació Acústica de Dénia.  
4) D'acord amb el que estableix l'article 22 de la Llei 7/2002, de 3 de desembre, de la Generalitat, de Protecció contra la Contaminació Acústica, caldrà que elaboren plans acústics municipals els municipis de més de 20.000 habitants, plans acústics que contemplaran tot el terme municipal.  
5) Es disposa en l'Ajuntament de Dénia, proposta de Pla d'Acció en Matèria de Contaminació Acústica del terme municipal de Dénia subscrit pel tècnic competent en matèria acústica, enginyer industrial senyor Gaja Silvestre, en data març de 2011, que es compon de les parts següents: 1. Introducció, 2. Abast, 3. Marc legal, 4. Autoritat responsable, 5. Descripció de l'aglomeració, 6. Objectius de qualitat acústica, 7. Diagnòstic del mapa acústic, 8. Resultats obtinguts, 9. Anàlisi dels resultats, 10. Actuacions desenvolupades en el municipi de Dénia en la lluita contra el soroll, 11. Objectius generals dels plans d'acció, 12. Sistemes de gestió, avaluació i seguiment dels plans d'acció, 13. Marc general de mesures proposades contra el soroll, 14. Mesures d'actuació proposades i annexos.  
6) El Ple de l'Ajuntament, en sessió celebrada el dia 29 de setembre de 2011, va acordar:  
I. Sotmetre a informació pública pel termini d'un mes per mitjà de la publicació de sengles anuncis en el Diari Oficial de la Comunitat Valenciana i en un dels diaris d'informació general de major difusió en la província, del projecte denominat Pla d'Acció en Matèria de Contaminació Acústica del terme municipal de Dénia.  
II. Donar audiència a les associacions veïnals interessades ?com són les del Registre d'Associacions Municipals i Associacions de Veïns- i a les administracions que, en funció de les seues competències, pogueren resultar afectades, com són el Ministeri de Foment, la Conselleria d'Infraestructures i la Diputació d'Alacant per les infraestructures de comunicacions i Ferrocarrils de la Generalitat Valenciana, així com a les empreses de serveis de transport marítim. També a la Conselleria d'Educació per la competència en centres docents i la Conselleria de Sanitat per la competència en hospitals, tractant-se ambdós de punts sensibles, sense ser l'anterior de caràcter limitador sinó podent ser ampliat per coherència tècnica fonamentada, ja que el procés de participació té caràcter de millora de document.  
  
III. Una vegada finalitzada la informació pública, remetre a la conselleria competent en medi ambient el present projecte de pla acústic municipal junt amb els informes en què es pronuncien sobre les al·legacions o observacions presentades i que determinen justificadament la presa o no en consideració.  
7) S'ha sotmés a informació pública per mitjà d'anunci en el Diari Oficial de la Comunitat Valenciana número 37.597, de data 17 de novembre de 2011, per un període d'un mes, així com s'ha publicat en el diari Las Provincias amb data 28 d'octubre de 2011.  
Respecte a l'audiència a associacions veïnals interessades ?com són les del Registre d'Associacions Municipals i Associacions de Veïns- i a les Administracions que, en funció de les seues competències, pogueren resultar afectades com són el Ministeri de Foment, la Conselleria d'Infraestructures i la Diputació d'Alacant per les infraestructures de comunicacions i Ferrocarrils de la Generalitat Valenciana, així com a les empreses de serveis de transport marítim, a la Conselleria d'Educació per competència en centres docents i Conselleria de Sanitat per competència en hospitals; concretament s'han cursat notificacions a la Demarcació de Carreteres d'Alacant (RGS 13.612, 14.11.2011), Ferrocarrils de la Generalitat Valenciana (RGS 13.613, 14.11.2011), Direcció General de Qualitat Ambiental (RGS 13.615, 14.11.2011), Conselleria de Cultura, Educació i Esport (RGS 13.617, 14.11.2011), Diputació Provincial d'Alacant (RGS 13.619, 14.11.2011), Conselleria de Sanitat (RGS 13.621, 14.11.2011) i Balearia Eurolíneas Marítimas, SA (RGS 13.622, 14.11.2011) d'una banda.  
  
A les associacions de veïns s'ha practicat la notificació a: Associació de Veïns la Faroleta (RGS 13.632, 14.11.2011), Associació de Veïns les Bovetes (RGS 13.631 RGS 13.631), Veïns de les Roques (RGS 13.633, 14.11.2011), Associació de Veïns del Montgó (RGS 13.627, 14.11.2011) i Associació de Veïns de Jesús Pobre (RGS 13.629, 14.11.2011); i resultant infructuoses: Associació de Veïns les Rotes i Associació de Veïns Porta de la Costa Blanca.  
El Ple de l'Ajuntament, en sessió de 29 de novembre de 2011, va estimar les al·legacions presentades, ja que l'assumpte de la contaminació acústica en el front litoral ?barri de Baix la Mar- està previst en la mesura d'actuació 17 del pla acústic municipal, que preveu la possibilitat d'un pla específic per a zones d'oci nocturn que no hagen sigut declarades ZAS; i d'altra banda l'assumpte de la contaminació acústica en el punt verd al-Khalif està previst en la mesura número 14, millora acústica en els sistemes de neteja viària i arreplega de residus del PAM Dénia, que pretén com a objectiu l'optimització d'activitats de neteja i arreplega de residus sòlids urbans.  
9) La Conselleria d'Infraestructures, Territori i Medi Ambient, en data 26 de març de 2012, de conformitat amb el que disposa l'article 24.3 de la Llei 7/2002, de 3 de desembre, de la Generalitat Valenciana, de Protecció contra la Contaminació Acústica, emet informe favorable sobre el pla acústic, condicionat a:  
«Una vegada revisada la documentació presentada i d'acord amb allò que s'ha exposat en els apartats anteriors, s'estima necessari completar el projecte del PAM amb els apartats següents:  
- Delimitació de les zones en què s'aplicaran les mesures correctores definides, instant en què s'aplicaran i la vigència d'aquestes.  
  
- Pla de seguiment de l'efectivitat de les esmentades mesures correctores per mitjà del mesurament en continu dels nivells sonors (monitoritzats) o per mitjà de campanyes de mostratge programades.  
Segons la informació aportada, la variació estacional del municipi de Dénia únicament es produeix en la zona de les Rotes i en la zona de les Marines. En la resta de zones, inclòs el nucli urbà de Dénia, no hi ha una variació acusada, els resultats són pràcticament semblants en l'època estacional i la resta de l'any. Per tant, encara que no s'ha representat gràficament aquesta variació, amb l'anàlisi aportada es considera suficient.  
Una vegada que s'han tingut en compte les observacions indicades anteriorment no serà necessària la nova remissió a aquesta direcció general.  
Es recorda que, d'acord amb l'article 15.8 del Decret 104/2006, de 14 de juliol, del Consell, de planificació i gestió en matèria de contaminació acústica, l'Ajuntament haurà d'elaborar un document de síntesi que contindrà com a mínim els croquis del mapa acústic i el resum de les mesures adoptades en el programa d'actuació, el qual serà remés a la Conselleria d'Infraestructures, Territori i Medi Ambient en el termini d'un mes des de l'aprovació definitiva del pla acústic municipal.  
  
Encara que no forma part del pla acústic municipal, s'observa que en la zona del carrer la Mar on es concentren alguns pubs amb gran afluència de gent durant tot l'any, els caps de setmana i en el període nocturn, se superen en més de 20 dBA els objectius de qualitat acústica especificats en la Llei 7/2002 per a zones d'ús residencial. Es recorda que, tal com s'especifica en l'article 20 del Decret 104/2006, «Seran declarades zones acústicament saturades aquelles en què, encara que cada activitat individualment considerada complisca amb els nivells establits en la referida llei, se sobrepassen dos vegades per setmana durant tres setmanes consecutives, o tres alternes en un termini de 35 dies naturals, i en més de 20 dBA, els nivells d'avaluació de sorolls en l'ambient exterior establits en la taula 1 de l'annex II de la Llei 7/2002. El paràmetre a considerar serà LAeq,1h durant qualsevol hora del període nocturn i LAeq,14h durant tot el període diürn».  
  
10) L'esmentada proposta que es va sotmetre a informació al públic i en base a la qual s'ha sol·licitat l'informe preceptiu i vinculant de la Conselleria d'Infraestructures, Territori i Medi Ambient, s'ha corregit i es disposa d'un nou document amb les esmenes advertides per la Conselleria denominat Pla d'Acció en Matèria de Contaminació Acústica del terme municipal de Dénia, mapa acústic i programa d'actuacions, juny 2012. Aquest document es compon de: 1. Introducció, 2. Abast, 3. Marc legal, 4. Autoritat responsable, 5. Descripció de l'aglomeració, 6. Objectius de qualitat acústica, 7. Diagnòstic del mapa acústic, 8. Resultats obtinguts, 9. Anàlisi dels resultats, 10. Actuacions desenvolupades en el municipi de Dénia en la lluita contra el soroll, 11. Objectius generals dels plans d'acció, 12. Sistemes de gestió, avaluació i seguiment dels plans d'acció, 13. Marc general de mesures proposades contra el soroll, 14. Mesures d'actuació proposades, 15. Pla de seguiment i annexos.  
  
  
11) Aquest ajuntament de Dénia té constància de denúncies que es refereixen tant a la zona del carrer la Mar, la zona de les Fonts i el Port de Dénia, i se'ls ha comunicat que el pla acústic municipal donarà una resposta pública que contribuïsca a elevar la qualitat de vida dels ciutadans.  
II. Consideracions  
1) Contingut legal dels plans acústics municipals.   
L'annex III del Decret 104/2006, d'11 de juliol, del Consell de la Generalitat, de planificació i gestió en matèria de contaminació acústica, recull el contingut tant dels plans acústics com dels mapes acústics.  
  
«Mapes acústics i programes d'actuació  
A) Mapa acústic  
El mapa acústic del municipi consistirà en la representació gràfica dels nivells de soroll existents en el municipi, amb l'objectiu d'analitzar-los i aportar informació sobre les fonts sonores causants de la contaminació acústica.  
Aquesta representació gràfica complirà els requisits següents:  
- El mapa contindrà tota la informació que s'exposa en aquest apartat, organitzada en «capes», de manera que siga fàcilment llegible i identificable.  
- Es realitzarà mitjançant eines informàtiques que permeten la seua consulta, i també la impressió en paper.  
- Els plans que continguen el mapa estaran a escala de dibuix mínima de 1:10.000.  
- Georeferenciat, indicant l'escala cartogràfica.  
Si es disposa de dades suficients que permeten caracteritzar la situació acústica de zones del municipi per mitjà de mètodes predictius, s'empraran els recomanats en la Directiva 49/2002/CE o aquells que adopte el Govern com a oficials. No obstant, i addicionalment a allò que s'ha indicat en aquesta, s'hauran de representar, almenys, el nivell equivalent ponderat per a tot el període diürn (LAeq,D) i per a tot el període nocturn (LAeq,N). En tot cas, aquests models hauran de ser validats mitjançant el mesurament en punts representatius de la zona modelitzada.  
Per a caracteritzar els nivells sonors en les zones en què no es dispose de dades o, si és el cas, validar els models aplicats, es duran a terme mesuraments segons les indicacions següents:  
- Els mesuraments es realitzaran amb sonòmetres que complisquen el que estableixen els articles 6 i 7 del present decret.  
- El micròfon del sonòmetre se situarà a una altura mínima d'1,5 m, evitant obstacles que puguen apantallar el so.  
- Si s'identifica com a principal font de soroll l'existència d'infraestructures de transport, se seguiran les indicacions de l'apartat A de l'annex VI.  
- El paràmetre a mesurar serà el nivell equivalent ponderat, per a tot el període diürn (LAeq,D) i per a tot el període nocturn (LAeq,N).  
  
Es podran emprar tècniques de mostratge, degudament justificades.  
- Els punts de mesurament es triaran en funció de les àrees diferenciades per l'ús existent o previst:  
a) En les principals vies de comunicació, se situaran en els carrers triats segons la intensitat del trànsit.  
b) En àrees residencials i comercials i àrees especialment protegides pel seu valor mediambiental, els punts es determinaran per mitjà de quadrícules. Com a norma general, la diferència de nivells de pressió sonora entre punts de mesurament adjacents no hauria de ser major que 5 dB(A). Si significativament es troben diferències majors, seran usats punts intermedis, per mitjà d'una quadrícula més xicoteta.  
  
c) En àrees de sòl no urbanitzable, àrees d'ús terciari, en els centres històrics i àrees d'ús sanitari i docent serà suficient amb obtindre el nivell d'avaluació del punt on el nivell sonor siga més elevat.  
Si es tracta de municipis turístics amb pronunciada variació estacional en els seus nivells sonors, es distingirà entre la situació acústica vacacional i l'habitual durant la resta de l'any.  
La representació dels nivells sonors obtinguts es farà per mitjà de corbes isòfones que delimitaran bandes en intervals de 5 dB(A) segons l'escala de color indicada en la norma HIC-3947. Al seu torn, es representaran els punts en què hagen sigut realitzats mesuraments. Sobre el mapa acústic, s'identificaran les fonts sorolloses, tant activitats com infraestructures.  
Serà necessari representar sobre el mapa la classificació (sòl no urbanitzable, urbanitzable i urbà) i qualificació (usos detallats) urbanística del municipi, amb la finalitat d'establir les àrees que s'especifiquen en la Llei 7/2002, de 3 de desembre, de la Generalitat, de Protecció contra la Contaminació Acústica, i en la Llei 37/2003, de 17 de desembre, del soroll, en funció de l'ús predominant de cada zona. Aquestes àrees són:  
- Sectors afectats a sistemes generals d'infraestructures de transport, o altres equipaments públics que les reclamen.  
- Principals vies de comunicació, distingint els carrers en funció dels nivells d'intensitat sonora.  
- Àrees residencials.  
- Àrees d'ús terciari, distingint:  
a) Ús industrial.  
b) Ús recreatiu i d'espectacles.  
c) Ús comercial.  
- Àrees especialment protegides per estar destinades a usos sanitaris, docents i culturals.  
- Àrees especialment protegides pels valors mediambientals que resideixen en aquestes i que necessiten estar preservats de la contaminació acústica (quan siga procedent).  
- Àrees dels centres històrics.  
Cada una d'aquestes àrees haurà de quedar caracteritzada en funció dels nivells de soroll existents en aquesta.  
Així mateix, caldrà identificar les zones en què els nivells sonors superen els objectius de qualitat que li corresponguen, i en quina quantitat se superen, en bandes de 5 dB(A).  
Es considera que el mapa acústic representa la situació acústica general del municipi al llarg d'un any, per tant, servirà per a acreditar el compliment o incompliment dels objectius de qualitat sonors.  
  
B) Programa d'actuació  
El programa d'actuació contindrà, si és el cas, les mesures a adoptar per a millorar la situació acústica del municipi. Sobre la base de la informació proporcionada pel mapa acústic, s'inclouran, almenys, les mesures següents:  
- Ordenació de les activitats generadores de soroll implantades o a implantar.  
- Regulació del trànsit rodat.  
- Programes de minimització de la producció i transmissió de sorolls.  
- Establiment de sistemes de control de soroll.  
- Qualssevol altres que es consideren adequades per a reduir els nivells sonors.  
L'aprovació d'una ordenança municipal del soroll podrà considerar-se una mesura de millora.  
S'haurà d'exposar clarament la delimitació de les zones en què s'aplicaran aquestes mesures, així com l'instant en què s'aplicaran i quina vigència tindran. Si és el cas, pot indicar-se que la vigència serà indefinida mentres no s'aconsegueixen uns nivells sonors determinats.  
  
Haurà de proposar-se un pla de seguiment de l'efectivitat d'aquestes mesures correctores, per mitjà del mesurament en continu dels nivells sonors (monitoritzat) o per mitjà de campanyes de mostratge programades.  
2) Anàlisi del contingut:  
El Pla d'Acció en Matèria de Contaminació Acústica del terme municipal de Dénia conté:  
Memòria. Mapa acústic i programa d'actuació.  
- Introducció.  
- Abast.  
- Marc legal.  
- Autoritat responsable.  
- Descripció de l'aglomeració.  
- Objectius de qualitat acústica.  
- Diagnòstic del mapa acústic.  
- Resultats obtinguts.  
- Anàlisi dels resultats.  
- Actuacions desenvolupades en el municipi de Dénia en la «lluita contra el soroll».  
- Objectius generals dels plans d'acció.  
- Sistemes de gestió, avaluació i seguiment dels plans d'acció  
  
- Marc general de mesures proposades contra el soroll.  
- Mesures d'actuació proposades.  
Annex I. Equips.  
Annex II. Mapes.  
- Mapa de punts de mesura.  
- Mapa de nivells sonors Ldia.  
- Mapa de nivells sonors Lnit.  
- Mapa de nivells sonors infraestructures Ldia.  
- Mapes de nivells sonors infraestructures Lnit.  
- Zonificació acústica.  
- Mapes de superació d'OCA Ldia.  
- Mapes de superació d'OCA Lnit.  
- Mapa de superació d'OCA nucli urbà Ldia.  
- Mapa de superació d'OCA nucli urbà Lnit.  
Annex III. Fitxes de mesuraments.  
D'acord amb l'article 23 de la Llei 7/2002, els plans acústics municipals constaran d'un mapa acústic i un programa d'actuació.  
El mapa acústic presentat ha sigut elaborat basant-se en allò que s'ha establit en l'apartat A de l'annex III del Decret 104/2006.  
L'elaboració dels mapes acústics s'ha dut a terme basant-se en els mesuraments realitzats i els mètodes predictius recomanats en la Directiva 49/2002/CE.  
L'escala dels plans que conté el mapa acústic és com a mínim 1:10.000.  
Els sonòmetres i el procediment de mesurament utilitzat compleixen amb el que estableix el Decret 104/2006 (Tipus 1, resposta fase, altura mínima d'1,5 metres del sòl, etc.)  
S'han realitzat dos tipus de mesuraments:  
- Curta duració: de 10 minuts. Es van realitzar quatre mesuraments en cada un dels 198 punts d'estudi, durant el període diürn. Amb l'objectiu de reflectir la variació estacional, dos de cada quatre mesuraments de cada punt es van realitzar durant abril de 2010 i els mesos de juny a octubre de 2010, i les altres dos, durant la resta de l'any.  
- Llarga duració (monitorat ambiental): es van analitzar 23 punts. En 17 d'aquests es van realitzar dos mesuraments, un durant el període estival i/o Pasqua, i l'altre, la resta de l'any. En la resta dels sis punts es va realitzar un únic mesurament en període no estival (indicant que en aquests punts no hi ha variació estacional).  
L'elecció dels punts de mesurament s'ha realitzat tenint en compte que s'havia de comprendre tot el terme municipal, les zones dels polígons industrials i el nucli urbà de Dénia, la Xara i Jesús Pobre. Així mateix, s'han triat punts en les zones més conflictives com els vials de més trànsit, les zones d'oci, els col·legis i hospitals.  
Per a avaluar l'ambient acústic, s'han realitzat mesuraments del nivell de pressió sonora equivalent ponderat A (LAeq) durant el dia per als mesuraments de curta duració i durant el dia i la nit per als mesuraments de llarga duració.  
Per a avaluar l'ambient acústic, s'han determinat els índexs següents:  
- En els mesuraments de curta duració durant el període diürn: el nivell de pressió sonora equivalent ponderat A (LAeq) i els paràmetres estadístics (L10, L90, Lmax i Lmin).  
- En els mesuraments de llarga duració durant el període diürn i el nocturn: el nivell de pressió sonora equivalent ponderat A (LAeq) i els paràmetres estadístics (L10, L90 i Lmax).  
S'indica que la campanya de mesures s'ha realitzat durant un any, des d'abril de 2010 fins a febrer de 2011, diferenciant el període vacacional (estiu i Pasqua) i la resta de l'any.  
S'aporta una anàlisi de resultat diferenciant entre: zones d'oci, d'edificis sensibles (centres educatius i centres sanitaris), d'infraestructures, de zones urbanes (nucli urbà de Dénia, les Rotes, Urbanització Montgó, la Xara, Jesús Pobre, Urbanització Montepego, les Marines).  
En els mapes s'ha representat: punts de mesura, zonificació acústica, corbes isofòniques, etc.  
En la documentació gràfica s'han identificat les zones en què se superen els objectius de qualitat acústica especificats en la Llei 7/2002 i en quina quantitat se superen en bandes de 5 dBA.  
El programa d'actuació presentat ha sigut elaborat basant-se en el que estableix l'apartat B annex III del Decret 104/2006:  
Es descriuen les distintes activitats generadores de soroll dins del municipi de Dénia que formaran part de les línies estratègiques per a la reducció dels nivells sonors:  
- Trànsit rodat.  
- Trànsit ferroviari.  
- Trànsit portuari.  
- Indústria.  
- Activitats d'oci.  
- Activitats en la via pública.  
Es defineixen els programes d'actuació següents:  
- Desenvolupament urbà i territorial: incorporació de criteris acústics en els processos de planificació urbana i de mobilitat.  
- Mobilitat sostenible.  
- Edificació sostenible: promoció d'immobles amb un aïllament adequat.  
- Actuacions de control administratiu.  
- Accions correctives contra el soroll: com ara l'ocupació d'asfalts fonoabsorbents, l'execució de pantalles acústiques o el condicionament acústic de determinades infraestructures o edificis.  
- Participació i sensibilització ciutadana: fomentar la labor educativa, formativa i de sensibilització.  
S'indica que es crearà un Comité de Seguiment i Control de la Contaminació Acústica, amb la missió d'elaboració les directrius generals dels programes, la difusió, l'impuls i el seguiment d'aquests.  
  
Els programes previstos en el Pla d'Acció en Matèria de Contaminació Acústica del terme municipal de Dénia, mapa acústic i programa d'actuacions, de juny 2012 són:  
  
  
En referència a les zones d'oci nocturn tant al carrer la Mar, zona de les Fonts i zona portuària, es crearà un pla específic per a les zones d'oci nocturn amb l'objectiu de controlar i millorar la contaminació acústica generada en aquestes zones. Aquest pla inclouria l'estudi de la declaració de les esmentades zones com a zona saturada d'acord amb el que estableix l'article 7 de l'Ordenança Reguladora de la Prevenció de la Contaminació Acústica de Dénia.  
3) Aprovació dels plans acústics municipals.  
L'article 15 del Decret 104/2006, d'11 de juliol, del Consell de la Generalitat, de planificació i gestió en matèria de contaminació acústica, arreplega el procediment d'aprovació tant dels plans acústics com dels mapes acústics.  
«2. El pla acústic municipal haurà de basar-se en un projecte realitzat pel tècnic competent, amb el contingut indicat en l'article anterior.  
  
3. Una vegada redactat aquest projecte, se sotmetrà a informació pública durant termini d'un mes per mitjà de la publicació de sengles anuncis en el Diari Oficial de la Comunitat Valenciana i en un dels diaris d'informació general de major difusió en la província. Així mateix, es donarà audiència a les associacions veïnals interessades i a les administracions que, en funció de les seues competències, pogueren resultar afectades.  
4. Una vegada finalitzada la informació pública, l'ajuntament que ho promou, remetrà a la conselleria competent en medi ambient el projecte del pla acústic municipal junt amb els informes en què es pronuncien sobre les al·legacions o observacions presentades i que determinen justificadament la presa o no en consideració.  
5. La conselleria competent en medi ambient emetrà, en el termini d'un mes, un informe vinculant sobre el projecte de pla acústic municipal. La falta d'emissió en el termini establit donarà lloc a la interrupció del procediment, d'acord amb el que estableix l'article 42.5 de la Llei de Règim Jurídic de les Administracions Públiques i del Procediment Administratiu Comú.  
6. Una vegada rebut l'informe al qual es refereix l'apartat anterior, mitjançant un acord del Ple de l'ajuntament, haurà d'aprovar-se definitivament el pla acústic municipal en el termini màxim de dos mesos.  
7. L'acord d'aprovació del pla acústic municipal es publicarà en el Butlletí Oficial de la Província i en el Diari Oficial de la Comunitat Valenciana, i entrarà en vigor, llevat que en aquests es dispose el contrari, l'endemà de la seua publicació.  
8. L'Ajuntament i la conselleria competent en medi ambient adoptaran les mesures necessàries per a donar difusió pública al pla acústic municipal, utilitzant entre altres mitjans, les xarxes informatives i telemàtiques existents. És per això que l'ajuntament elaborarà un document de síntesi que contindrà com a mínim els croquis del mapa acústic i el resum de les mesures adoptades en el programa d'actuació, el qual serà remés a la conselleria competent en medi ambient en el termini d'un mes des de l'aprovació definitiva del pla acústic municipal».  
  
4) Terminis.  
La disposició transitòria segona del Decret 104/2006, d'11 de juliol, del Consell de la Generalitat, de planificació i gestió en matèria de contaminació acústica, especifica que abans del 31 d'octubre de 2009 aquells municipis d'entre 30.000 i 50.000 habitants hauran d'haver enviat el pla acústic municipal a la conselleria competent en medi ambient, perquè s'emeta un informe vinculant. Fins a la data, aquest tràmit no s'ha realitzat ja que es necessita la informació pública del mateix aprovada pel Ple.  
D'altra banda, la Llei 37/2003, de 17 de novembre, del soroll, estableix que el termini per als municipis de menys de 250.000 habitants hauran de tindre aprovats els mapes de sorolls abans del 30 de juny de 2012 i els plans d'acció en matèria de contaminació acústica abans del 18 de juliol de 2013.  
El tècnic que subscriu eleva a la comissió informativa amb competència en medi ambient per a la ulterior aprovació pel Ple de l'Ajuntament de la proposta següent:  
III. Proposta de resolució  
1. Aprovar definitivament com a pla acústic municipal el denominat Pla d'Acció en Matèria de Contaminació Acústica del terme municipal de Dénia, mapa acústic i programa d'actuacions (PAMCA Dénia), subscrit en juny de 2012.  
2. Publicar en el Butlletí Oficial de la Província d'Alacant i el Diari Oficial de la Comunitat Valenciana aquest acord i entrarà en vigor aquest pla acústic municipal, l'endemà de la seua publicació.  
3. Adoptar les mesures necessàries per a donar difusió pública al pla acústic municipal utilitzant per a això, entre altres mitjans, les xarxes informatives i telemàtiques existents, la web municipal ?www.denia.es?. Es difondrà el document de síntesi que conté el croquis del mapa acústic i el resum de les mesures adoptades en el programa d'actuació, el qual serà remés a la conselleria competent en medi ambient en el termini d'un mes des de l'aprovació definitiva del pla acústic municipal.  
4. Redactar un programa específic de zones d'oci nocturn amb l'objectiu de controlar i millorar la contaminació acústica generada en aquestes, per a les zones del carrer la Mar, les Fonts i el Port de Dénia. Aquest pla inclouria l'estudi de la declaració de les esmentades zones com a zona saturada d'acord amb el que estableix l'article 7 de l'Ordenança Reguladora de la Prevenció de la Contaminació Acústica de Dénia.  
6. Crear el Comité de Seguiment i Control de la Contaminació Acústica de Dénia, facultant l'Alcaldia Presidència per al nomenament dels seus membres, la missió del qual és l'elaboració dels plans i/o programes contra la contaminació acústica, la difusió, l'impuls i el seguiment d'aquests».  
El Ple de l'Ajuntament, per unanimitat, aprova la proposta d'acord.»  
  
  
Dénia, 24 de gener de 2014. - L'alcaldessa presidenta: Ana M.ª Kringe Sánchez.